b'\n_START_ARTICLE_\n\xc4\x8cema\xc5\xbe\n_START_SECTION_\nRaz\xc5\xa1irjenost\n_START_PARAGRAPH_\nRaste divje v vsaj deloma sen\xc4\x8dnih hrastovo gabrovih ali bukovih gozdovih ali v negozdnih zdru\xc5\xbebah po vsej Evropi (vklju\xc4\x8dno z Veliko Britanijo) in zahodni Aziji. Raste od marca do junija in cveti od aprila do maja v gosto poraslih preprogah._NEWLINE_V Sloveniji raste \xc4\x8dema\xc5\xbe skoraj povsod. Na Gorenjskem, \xc5\xa0tajerskem, Dolenjskem, Notranjskem in celo v prekmurskih ravninskih gozdovih.\n_START_SECTION_\nOpis rastline\n_START_PARAGRAPH_\nMladi listi so sve\xc5\xbee zeleni in svetli, stari pa suli\xc4\x8dasti in temneje zeleni. Sne\xc5\xbeno bel cvet je sestavljen iz 2\xe2\x80\x933 suhoko\xc5\xbenatih ovr\xc5\xa1nih listov. Pokon\xc4\x8dno steblo, ki zraste najve\xc4\x8d 30\xc2\xa0cm visoko, ima bodisi trirob bodisi okrogel pre\xc4\x8dni prerez. \xc4\x8cema\xc5\xbe ima v zemlji podolgovato \xc4\x8debulico, ki je obdana z belo prozorno ko\xc5\xbeico._NEWLINE_\xc4\x8cema\xc5\xbe je podoben dvema zelo strupenima rastlinama: \xc5\xa1marnici (Convallaria majus) in podlesku (Colchicum autumnale), ki pa ne di\xc5\xa1ita po \xc4\x8desnu. \xc5\xa0marni\xc4\x8dno cvetje je precej druga\xc4\x8dno od \xc4\x8dema\xc5\xbeevega. Listi pa se skorajda ne razlikujejo. Podlesek raste v rozetah, listi so spodaj \xc5\xbeleboviti, rastlina pa je bolj toga in raste navpi\xc4\x8dno.\n_START_SECTION_\n\xc4\x8cema\xc5\xbe v prehrani\n_START_PARAGRAPH_\n\xc4\x8cema\xc5\xbe so u\xc5\xbeivali \xc5\xbee Rimljani, ki naj bi ga imeli celo raj\xc5\xa1i kot \xc4\x8desen. \xc4\x8cema\xc5\xbe je v celoti u\xc5\xbeiten, vendar ga ne smemo u\xc5\xbeivati v prevelikih koli\xc4\x8dinah. Uporabi se lahko liste, \xc4\x8debulice, cvetove in plodove. Cvetovi imajo mo\xc4\x8dnej\xc5\xa1o aromo, stari listi pa \xc5\xa1ibkej\xc5\xa1o. Najve\xc4\x8d nabiramo liste, ker jih najla\xc5\xbee opazimo. Pripravimo lahko \xc4\x8dema\xc5\xbeevo juho ali u\xc5\xbeivamo presnega v solatah in v namazih (\xc4\x8cema\xc5\xbeev namaz). Z nekuhanim in narezanim \xc4\x8dema\xc5\xbeem se lahko za\xc4\x8dini vse vrste jedi.\n_START_SECTION_\nU\xc4\x8dinki\n_START_PARAGRAPH_\n\xc4\x8cema\xc5\xbe ima podobne lastnosti kot \xc4\x8desen, vendar je bolj zdravilen. \xc4\x8cema\xc5\xbe se uporablja predvsem v ljudski medicini, ker spodbuja delovanje \xc5\xbelez, krvni obtok, \xc4\x8disti celotno prebavno pot in dihalne poti, u\xc4\x8dinkoval razku\xc5\xbeujo\xc4\x8de in bil dobro sredstvo proti glistam v \xc4\x8drevesju, \xc4\x8distil ko\xc5\xbeo in posledi\xc4\x8dno odpravljal izpu\xc5\xa1\xc4\x8daje in li\xc5\xa1aje, pospe\xc5\xa1eval celjenje ran in blagodejno vplival na celo telo. \xc4\x8cema\xc5\xbeev sok pa naj bi celil rane._NEWLINE_Poleg tega je dober antiastmatik (proti astmi), zni\xc5\xbeuje holesterol, je diuretik (odvaja se\xc4\x8d iz telesa) in antipiretik (ni\xc5\xbea vro\xc4\x8dino).'